# Københavns KommuneVejledning til Pædagogisk notat

## Bilag 2: Begrebsafklaring

### Introduktion til inkluderende læringsmiljøer og fællesskaber

Mange af begreberne i det pædagogiske notat er fagbegreber, som bruges i flere sammenhænge og på tværs af fag. Derfor kan begreberne tillægges forskellige betydninger. Med denne begrebsafklaring sættes udvalgte begreber ind i den inkluderende pædagogisk-didaktiske kontekst, som er fundamentet i det pædagogiske notat.

På en skole i København introduceres forældre, lærere og pædagoger til skolen med følgende forklaring på, hvilken skole, de er en del af:

*På vores skole skal det være rart og trygt at være barn. Skolen arbejder ud fra en inkluderende tankegang, hvor alle børn bliver mødt med omsorg, tolerance og en struktureret hverdag. Børn møder ind i skolen med forskellige forudsætninger. På vores skole arbejder vi målrettet på, at fælles pædagogiske og didaktiske tiltag er en integreret del af alle klasser, i alle timer. På den måde vil børnene dagen igennem være i rammer, der er genkendelige, og bruge deres resurser på at lære og udvikle sig. På vores skole korrigeres adfærd ud fra det, som fungerer, og som kan forstærkes. Alle børn ønsker at lykkes og gøre det rigtige. Det er de voksnes ansvar at etablere en skoledag for børnene, hvor de bliver set for alt det, de kan og får rum til at udvikle sig.*

En fælles betegnelse for at opnå en sådan skole er gennem udvikling af inkluderende læringsfællesskaber i inkluderede læringsmiljøer. Derfor er det overordnede begreb vi ønsker at afklare her **inkluderende læringsmiljøer og fællesskaber.**

## Inklusion

Inklusion er, når det enkelte barn oplever sig som en del af det miljø og fællesskab, barnet indgår i. Inklusion omfatter hele barnets skoledag og fritid. Det betyder, at barnet reelt skal opleve sig tryg og som en medspiller i fællesskabet. Det gælder ikke kun i undervisningen, men også i pauserne, de fælles samlinger og i fritidstilbuddet efter skole. Det enkelte barn skal opleve at være set, hørt og anerkendt både af andre børn og af de voksne.

| **Fysisk inklusion** | **Social inklusion**  | **Faglig inklusion** |
| --- | --- | --- |
| At fysiske rammer giver mulighed for deltagelseAt udstyr, materialer og hjælpemidler støtter elevernes læring | At eleven deltager i fælles opgaver med klare rollerAt eleven oplever tilhørsforhold både til gruppen, holdet og fællesskabet på tværs | At der er fokus på den enkelte elevs behov og forudsætningerAt eleven arbejder med passende udfordringer og opgaverAt eleven opnår indsigt i sin faglige kunnen og progressionAt klasseledelse og didaktik sikrer, at eleven sammen med sine klassekammerater kan lære i fællesskabet |

### **Fællesskab og deltagelsesmuligheder**

Når vi er optaget af *fællesskaber* i en inkluderende kontekst, er det fordi, det at indgå i ligeværdige fællesskaber har stor betydning for børnenes sociale og faglige læring, trivsel og udvikling.

Det er i læringsmiljøet og i samspillet, at udviklingsmulighederne findes. Børn har behov for at opleve, at de hører til, at de bidrager og deltager i fællesskabet – både de faglige og de sociale fællesskaber.

Det er skolens opgave at arbejde med at styrke fællesskabet på skolen som fundament for at styrke elevernes læring og udvikling. Derfor skal skolen tilbyde børnene konkrete *deltagelsesmuligheder* gennem inkluderende læringsmiljøer. Det vil sige, at børnene støttes i at tage del i klassens fællesskaber med de ritualer, engagement og opgaver, der kendetegner disse. Det kræver, at teamet giver børnene positiv opmærksomhed, strategisk sammensætter arbejdsgrupper og anerkender forskellige måder at være deltagende på. Et inkluderende læringsmiljø tilbyder undervisning, der aktiverer og inddrager. Derfor bliver opgaven at være nysgerrig på, i hvilke situationer børnene er aktivt deltagende, hvor udviklingsmulighederne er stærkest.

Et inkluderende læringsmiljø er kendetegnet ved børnenes ligeværdige, men forskellige deltagelse. Alle skal have mulighed for at bidrage reelt og betydningsfuldt – også hvis deltagelsesmulighederne ligger i periferien af arbejdsfællesskabet.

## Læringsmiljø

Læringsmiljøet er rammen for alle de muligheder for udvikling, trivsel og læring, som skolen tilbyder børnene. Læringsmiljø er atmosfæren i klassen, det vil sige den kultur, som findes i de forskellige læringsrum. Atmosfæren er blandt andet skabt af relationer mellem barn-barn og voksen-barn.

*Relationer****:*** Relationen påvirker elevernes læreprocesser og faglige resultater. Den gode relation fremmer elevernes trivsel og sociale udvikling. Et positivt læringsmiljø opstår, når teamet skaber gode relationer til børnene og børnene imellem. Den gode relation er den lim, der binder klassen sammen som et læringsfællesskab. Lærer-elev-relationen og elev-elev-relationen er afgørende for, om børnene oplever deres skolegang som god eller dårlig (kilde: EMU).

*Differentiering***:** Selvom børn er forskellige, har de gavn af at gå i samme klasse, da børn skal lære og udvikle sammen i et mangfoldigt fællesskab, hvor forskellighed er en styrke, og hvor de kan lære at acceptere og respektere hinanden. Forskelligheden kan være et potentiale for børnenes faglige og sociale udvikling, fordi de fagligt kan lære af og med hinanden, selvom de har forskellige forudsætninger, behov og interesser. Et inkluderende læringsmiljø, hvor børnene omgås og lærer sammen og af hinanden, er samtidig grobund for deres sociale udvikling.

Alle børn har et ønske om at lykkes og indgå et samarbejde med de voksne. Hvis vi begynder at anskue barnet som en udfordring, vi ikke kan rumme, skal vi arbejde tæt sammen med barnet om at genetablere samarbejdet, og tænde barnets håb og ønske om at lykkes. Vi skal fokusere på barnets ressourcer og muligheder, og planlægge arbejdet med barnet med afsæt i ressourcerne.

Børnenes forskellighed kræver, at læreren differentierer undervisningen, så den tilgodeser, at børn, der arbejder med samme mål og indhold, får varierede og differentierede muligheder for at nå målet. Differentieringen kan eksempelvis ske gennem:

* kompleksiteten i opgaver.
* tiden, der bruges på opgaver.
* hjælpen, der gives.
* antallet af gentagelser for at lære.
* samarbejdet i læringsaktiviteten.
* metoderne, der bruges i læreprocessen.

Et inkluderende læringsmiljø, hvor børnene trives, betyder, at teamet støtter op om kammeratskabskulturen og forskelligheden i klassen. En måde at gøre det er gennem *fællesskabende undervisning*,hvor vi-følelsen og det sociale opstår af, at det faglige bliver det fælles tredje. Fællesskabende undervisning betyder:

* at børnenes erfaringer og kompetencer sættes i spil
* at børnene er fælles om at producere viden
* at læringen opstår gennem børnenes samarbejde.

I den fællesskabende undervisning inddrages børnenes perspektiv aktivt.

Det fysiske læringsrumhandler om, hvordan en indretning af klasserummet mv. understøtter de pædagogiske aktiviteter i et differentieret læringsmiljø. Rummet har sin egen didaktik, som rammesætter, vejleder og understøtter den intenderede læring. Rummets didaktik er dynamisk og fungerer som det fysiske stillads omkring læringen og bidrager til, at de fysiske rammer bedst muligt støtter op om det læringsmiljø, vi gerne vil skabe.

## Høje forventninger til alle elever og til egen mestring

En praksis, hvor det pædagogiske personale har positive og høje forventninger til børnene, både fagligt og socialt, er vigtig for at skabe inkluderende læringsmiljøer. Høje forventninger hos børnene til egen mestring øger elevernes læringsresultater i skolen. For at børnene kan have høje forventninger til sig selv, skal teamet have høje forventninger til børnene. Det kommer til udtryk gennem teamets forventninger til børnenes faglige og sociale deltagelse i fællesskaber på skolen. Gennem klare forventninger, støtte og nærhed til barnet kan det pædagogiske personale have stor indflydelse på børnenes personlige, sociale og faglige læring. Målet er en skole hvor alle medarbejderne har høje, klare og eksplicitte forventninger til og støtter alle elevers faglige deltagelse og udvikling og bidrag til det sociale fællesskab (kilde: Kvalitetsværktøjet).

*Klasseledelse og god undervisning*:Tydelig klasseledelse har en positiv indvirkning på elevernes erfaring med læring i skolen og er vigtig for, at skolen kan være inkluderende. Læringsmiljøet handler blandt andet om, hvordan dagen og aktiviteterne bliver rammesat, organiseret og didaktisk tilrettelagt. Målet er, at skolen arbejder med en fælles ramme for god undervisning og klasseledelse, der omfatter alle børns niveauer og behov og styrker børnenes forventning til egen mestring og indstilling til læring. Målet er, at skolen har en klar ramme for god undervisning og klasseledelse, hvor alle medarbejdere kender og anvender rammen i alle fag.

## Opfølgning på praksis gennem brug af data

Skoler, der systematisk følger effekten af undervisning og indsatser gennem datainformerede dialoger og benytter f.eks. testdata, elevproduktioner, elevsamtaler og observationer fra fælles aktioner som grundlag for forbedringer af praksis, styrker elevernes læring og udvikling og den kollektive læring og ansvar.

Målet er, at der på skolen er en systematik for evaluering og opfølgning på undervisningens effekt på alle børns læring og trivsel. Kvalitative og kvantitative data indgår som grundlag for fælles refleksion, og der er systematisk opfølgning, som fører til forbedring af praksis.

## Opsamling på begrebsafklaring

Et inkluderende læringsmiljø tilbyder børnene trygge faglige og sociale fællesskaber, som de kan udvikle sig i. De trygge fællesskaber skabes og opstår:

* når børnene har en tillidsfuld relation til deres lærere/pædagoger og i deres klassefællesskab mellem hinanden
* når børnene ved, hvor de skal være, med hvem, hvad de skal lave og hvordan
* når der er etableret genkendelige rammer, ritualer og gentagelser
* når børnene bliver tilbudt roller og deltagelsesmuligheder, de kan vokse i.